Na temelju članka 58. stavka 2. i članka 118. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10-ispr., 90/11, 5/12, 16/12, 86/12, 126/12, 94/13 i 152/14) i članka 7. Statuta Srednje škole Gračac, Gračac, nakon provedene rasprave na Nastavničkom vijeću, Vijeću roditelja i Vijeću učenika, a na prijedlog ravnateljice, Školski odbor na sjednici održanoj 6. travnja 2016. godine donio je

**P R A V I L N I K     O     K U Ć N O M   R E D U**

**I. OPĆE ODREDBE**

Članak 1.

Ovim Pravilnikom uređuje se kućni red Srednje škole Gračac ( u daljnjem tekstu : Škola).

Izrazi koji se u ovom Kućnom redu koriste za osobe u muškom rodu neutralni su i odnose se na muške i ženske osobe.

Članak 2.

Kućnim se redom u školi:

* utvrđuju pravila i obveze ponašanja u školi, unutarnjem i vanjskom prostoru,
* utvrđuju pravila međusobnih odnosa učenika
* utvrđuju pravila međusobnih odnosa učenika i djelatnika
* dežurstva
* utvrđuje radno vrijeme
* utvrđuju pravila sigurnosti i zaštite od socijalno neprihvatljivih oblika  ponašanja, diskriminacije, neprijateljstva i nasilja
* utvrđuje način postupanja prema imovini

Članak 3.

Ovaj Pravilnik odnosi se na sve osobe za vrijeme njihova boravka u Školi.

Članak 4.

S odredbama ovoga Pravilnika razrednici su dužni upoznati učenike i njihove roditelje.

Svi djelatnici Škole dužni su se brinuti da se učenici u cijelosti pridržavaju odredbi ovog pravilnika te pružati primjer učenicima vlastitim radom, radnom disciplinom i urednošću svog radnog mjesta.

1. **PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU**

Članak 5.

Prava učenika su:

* sudjelovati u odgojno obrazovnom procesu,
* podnositi žalbe i predstavke mjerodavnim tijelima,
* raspravljati o pitanjima odgojno- obrazovnog rada,
* birati i biti biran za predsjednika razrednog odjela, predstavnika u vijeće učenika i redara
* sudjelovati u raspravama o povredama dužnosti i neispunjavanju

obveza te davati mišljenja o primjeni stegovnih mjera,

* davati mišljenje o mjerama poticanja i nagrađivanja učenika,
* osnivati sekcije i druge oblike kulturno- umjetničkog, športskog i

tehničkog sadržaja te prema svojim  interesima, sklonostima i sposobnostima sudjelovati u ostalim slobodnim aktivnostima.

Obveze učenika su:

* redovito pohađati nastavu i druge oblike odgojno- obrazovnog rada,
* čuvati školsku imovinu kao i privatnu imovinu učenika, nastavnika i drugih radnika škole,
* sudjelovati u radu vijeća učenika,
* pridržavati se odredaba kućnog reda, drugih akata i odluka škole,
* izvršavati naloge ravnatelja, razrednika, i nastavnika i stručnih suradnika,
* u školi, na javnom mjestu i u međusobnim odnosima s djelatnicima škole, učenicima i drugim osobama, postupati i ponašati se prema pravilima lijepog ponašanja i kulturnog ophođenja,
* pridržavati se naloženih mjera zaštite od požara,
* pridržavati se higijenskih mjera i redovito održavati osobnu higijenu,
* savjesno obavljati dužnosti redara, predsjednika i blagajnika,
* uređivati školski okoliš, sudjelovati u zaštiti prirode, kulturnim, športskim i drugim aktivnostima škole,
* održavati čiste i uredne prostore Škole,
* mirno ući u učionicu najmanje pet minuta prije početka nastave i pripremiti se za rad, prigodom ulaska nastavnika u razred ustati kao i prigodom ulaska drugog djelatnika Škole u razred za vrijeme nastave, osim ako nastavnik  ne odredi drukčije i uz dopuštenje nastavnika sjesti.
* kulturno se ponašati za vrijeme boravka u Školi i izvan nje
* održavati čistima i urednima prostore Škole i njen okoliš
* dolaziti uredan u Školu i primjereno odjeven
* nositi na nastavu udžbenike, priručnike, bilježnice i drugi pribor
* na praktičan rad dolaziti u skladu s odredbama Zakona o zaštiti na radu

Članak 6.

U prostoru Škole zabranjeno je:

* pušenje,
* nošenje oružja,
* pisanje po zidovima i inventaru Škole,
* bacanje izvan koševa za otpatke papira, žvakaćih guma i slično,
* unošenje i konzumiranje alkohola i narkotičkih sredstava,
* unošenje sredstava, opreme i uređaja koji mogu izazvati požar i eksploziju,
* igranje igara na sreću i sve vrste kartanja,
* unošenje tiskovina nepoćudnog sadržaja.
* pisanje i slikanje po zidovima i inventaru Škole
* dovođenje životinja u prostorije Škole

Učenici ne smiju bez odobrenja ravnatelja dovoditi u Školu strane osobe.

**Članak 7.**

Radnici i učenici Škole dužni su kulturno se odnositi prema radnicima, učenicima, roditeljima i drugim osobama koje borave u Školi.

Članak 8.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 5 minuta prije početka nastave, a napustiti Školu najkasnije 15 minuta nakon završetka školskih obveza.

Članak 9.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika.

U kabinet učenici ulaze zajedno s nastavnikom.

Ako imaju dodatni rad ili rad u izvannastavnim aktivnostima, mogu ući u učionicu samo skupno i pod nadzorom nastavnika zaduženog za taj rad.

Na nastavu koja se održava izvan prostora Škole ( terenska nastava i sl.) učenici odlaze uz pratnju nastavnika.

Svaki učenik ima svoje mjesto rada koje može promijeniti samo uz dopuštenje razrednika ili predmetnog nastavnika.

Članak 10.

Učenici koji su opravdano zakasnili na nastavu, uz ispriku traže odobrenje nastavnika za ulazak u učionicu, kabinet ili radionicu. Nakon dobivenog odobrenja, učenik bez ometanja nastave ulazi u učionicu, kabinet ili radionicu.

Svako kašnjenje učenika na nastavu nastavnik je dužan evidentirati.

Izostanci i kašnjenja mogu se opravdati sukladno Pravilniku o opravdavanju izostanaka.

Članak 11.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je nastavnik prozvao, dužan je ustati.

**Članak 12.**

Tijekom nastave i drugih oblika rada učenici pažljivo prate predavanja nastavnika i  sudjeluju u radu.

Učenik koji želi nešto pitati ili priopćiti, treba svoju namjeru pokazati dizanjem ruke. Učenik se na postavljena pitanja javlja  dizanjem ruke, a prozivkom nastavnika ustaje .

Za vrijeme nastavnog sata učenici ne smiju konzumirati hranu i piće, razgovarati, dovikivati i prepirati

Članak 13.

Na nastavi učenik ne smije koristiti mobitel i druge slične uređaje, već ih treba držati isključene i spremljene. U protivnom, nastavnik ih može oduzeti, te ih vratiti nakon nastavnog sata.

Učenicima je u Školi zabranjeno snimanje i objavljivanje snimaka.

O kršenju ovog članaka nastavnik bilježi primjedbe za pojedinog učenika i izvješćuje razrednika

 Članak 14.

Nastavnik ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Članak 15.

Učenici ne smiju bez dopuštenja ulaziti u zbornicu, ured ravnatelja i ostale prostorije uprave škole.

Također ne smiju ostati u kabinetu i školskoj radionici bez nadzora nastavnika.

Članak 16.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici se pripremaju za sljedeći sat i ne smiju napuštati zgradu Škole, a za vrijeme velikog odmora mogu boraviti u okolišu Škole.

Članak 17.

Kod napuštanja učionice učenici moraju ponijeti svoje stvari. Škola nije odgovorna za nestanak stvari i novca učenika za vrijeme njihova boravka u Školi.

Članak 18.

U razrednom odjelu tjedno se određuju dva redara, a određuje ih razrednik abecednim redom

Redari:

* prije početka nastave pregledaju učionicu i o uočenim nepravilnostima ili oštećenjima izvješćuju dežurnog nastavnika koji će to evidentirati u listu dežurstva
* pripremaju učionicu za redovnu nastavu, brišu ploču i donose prema potrebi nastavna sredstva i pomagala
* izvješćuju pedagoga, voditelja smjene ili dežurnog nastavnika o nenazočnosti nastavnika na nastavi
* prijavljuju nastavnicima početkom svakog nastavnog sata nenazočne učenike
* izvješćuju dežurnog nastavnika o nađenim predmetima, a predmete (knjige, bilježnice, olovke, odjeću i sl.) , nakit, novac, mobitel i sl. predaju  tajnici.
* za vrijeme odmora jedan redar mora biti u učionici i održavati red, a svakog učenika koji se ne pridržava reda dužan je prijaviti dežurnom nastavniku
* nakon završetka nastave ostaju, uz nazočnost nastavnika sa zadnjeg sata, kako  bi obrisali ploču i provjerili ispravnost učionice (oštećenja zidova, klupa, stolaca i ostaloga inventara).
* obavljaju ostale radnje u dogovoru s predmetnim nastavnikom i razrednikom (održavanje urednosti učionice  i sl.).

U slučaju zanemarivanja svojih obveza, razrednik može redarima produžiti dežurstvo.

Redare iz članka 16. ovoga Pravilnika određuje razrednik prema abecednom redu.

Članak 19.

Predsjednik razreda bira se na početku školske godine iz redova učenika određenog razrednog odjeljenja. Predsjednik u pravilu zastupa razred u Vijeću učenika.

Za red u učionici, u slučaju opravdane odsutnosti nastavnika, skrbi i odgovoran je predsjednik razreda i redari. Ako predsjednik razreda ne može osigurati red u učionici, dužan je o tome izvijestiti dežurnog nastavnika ili ravnatelja i tako se osloboditi odgovornosti za posljedice kršenja kućnog reda.

1. **PRAVILA MEĐUSOBNIH ODNOSA UČENIKA I PRAVILA MEĐUSOBNIH ODNOSA UČENIKA I DJELATNIKA ŠKOLE**

Članak 20.

U međusobnim odnosima učenici:

* su se dužni međusobno uvažavati i poštivati, ponašati se pristojno, paziti na  ugled i dostojanstvo, kako svoj tako i drugih učenika,
* trebaju pružati pomoć drugim učenicima Škole,
* trebaju dati primjeren savjet drugim učenicima u skladu s njihovim interesima,
* dužni su omogućiti drugim učenicima da iznose svoje mišljenje,
* trebaju informirati druge učenike o događajima u Školi,
* ne smiju ometati druge učenike u učenju i praćenju nastave,
* mogu predlagati osnivanje učeničkih udruga,
* trebaju poštovati spolnu ravnopravnost,
* trebaju poštivati vjersku i nacionalnu ravnopravnost
* mogu ustrojavati razne oblike kulturno-umjetničkih, športskih i  drugih sadržaja.

Ako učenik ne ispunjava gore utvrđene odredbe (zastrašuje, prostači, proturječi, ne govori istinu, krade, uništava imovinu, zlostavlja i ponižava druge, ne pruža pomoć drugome u nevolji, ometa nastavu i slično), teško krši kućni red i etički kodeks Škole.

Članak 21.

Međusobne sporove učenici ne smiju rješavati svađom i fizičkim obračunom, uvredama, širenjem neistina i slično.

U slučaju međusobnog spora učenici su dužni zatražiti pomoć razrednika ili bilo kojeg nastavnika, a nastavnik je dužan napraviti izvještaj za razrednika i ravnatelja.

Članak 22.

Učenici su dužni uljudno se odnositi prema nastavnicima i drugim djelatnicima Škole.

Učenici su dužni pozdraviti djelatnike Škole u školskom prostoru i izvan njega.

Učenici trebaju dati prednost prolaza nastavnicima, ostalim radnicima Škole odnosno građanima u  posjetu Školi.

**Članak 23.**

 Imenik učenika i dnevnik rada na nastavu i s nastave mogu nositi samo nastavnici.

 Nikome nije dopušteno iznošenje imenika učenika i dnevnika rada izvan Škole.

Članak 24.

Nastavnici su dužni izvršiti pripremu nastave prije početka nastavnog sata.

Na znak zvona nastavnici ulaze u učionicu. Nastavni sat treba završiti na vrijeme kako učenici ne bi bili prikraćeni za odmor.

Nastavnik je dužan brinuti se da nastavna oprema ne ostane u učionici već da se nakon korištenja uredno spremi na odgovarajuće mjesto.

**IV. DEŽURSTVA**

**Članak 25.**

U Školi za vrijeme rada dežuraju nastavnici i učenici.

Dežurstva učenika određuje pedagog  u suradnji s razrednicima.

Dežurstva nastavnika određuje ravnatelj, a raspored dežurstava izrađuje satničar.

Raspored dežurstava objavljuje se na oglasnoj ploči Škole.

**Članak 26.**

Mjesto dežurstva učenika je  ulaz u Školu (porta).

U smjeni dežura jedan učenik i on uvijek mora biti prisutan na mjestu dežurstva.

Dežurstvo učenika traje tijekom smjene. Dežurni učenik dužan je doći na dežurstvo barem 10 min. prije početka smjene i ne može završiti dežurstvo  prije završetka smjene (sedam (7) školskih sati).

**Članak 27.**

Dežurni učenici vode listu dežurstva.

U listu dežurstva učenici upisuju podatke koje odredi ravnatelj.

**Članak 28.**

Zadaće dežurnih učenika:

* zvone za početak i kraj nastavnog sata prema utvrđenom rasporedu zvonjenja
* daju  potrebne obavijesti učenicima, roditeljima i strankama
* upisuju roditelje i stranke u listu dežurstva uz provjeru njihova identiteta
* odvode stranke po službama, odn. obavještavaju nastavnike o dolasku roditelja na informacije
* prijavljuju uočene nepravilnosti  i oštećenja dežurnom nastavniku ili tajniku škole
* nose oglasnu knjigu

**Članak 29.**

Dežurstvo nastavnika traje tijekom smjene. Dežurni nastavnik dužan je doći na dežurstvo barem 10 min. prije početka smjene. Dežurni nastavnik ne može završiti dežurstvo , odnosno prije završetka prijepodnevne smjene.

**Članak 30.**

Zadaće dežurnih nastavnika:

* daju obavijesti radnicima, učenicima, roditeljima, strankama
* za vrijeme  odmora obilaze Školu, te kontroliraju red i rad dežurnih učenika
1. **RADNO VRIJEME**

Članak 31.

Radno vrijeme Škole je od 07,00 do 16,00 sati.

Članak 32.

Djelatnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

Članak 33.

Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik odnosno predmetni nastavnik.

Članak 34.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 35.

Nakon isteka radnog vremena djelatnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE,NEPRIJATELJSTVA I NASILJA**

Članak 36.

 Djelatnici Škole u suradnji s učenicima dužni su se skrbiti za siguran boravak i rad u Školi.

Članak 37.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 38.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili druge zakonom dozvoljene  orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti ravnatelju/pučkom pravobranitelj.

Članak 39.

U Školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

Članak 40.

Djelatnici i učenici Škole dužni su se kulturno odnositi prema roditeljima i drugim osobama koje borave u Školi.

**VI. POSTUPANJE PREMA IMOVINI**

Članak 41.

Djelatnici, učenici i druge osobe koje borave u Školi, dužne su se skrbiti o imovini Škole prema načelu dobroga gospodara.

Za održavanje kućnog reda odgovorni su svi radnici i učenici škole.

Članak 42.

Djelatnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar djelatnici i učenici obvezni su prijaviti ravnatelju ili tajniku.

Članak 43.

Nakon isteka radnog vremena djelatnici su dužni uredno pospremiti radne materijale, zatvoriti prozore, isključiti električne aparate, zatvoriti slavine, pogasiti svijetla i zaključati radne prostorije.

Članak 44.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno (neoštećene) vratiti.

Članak 45.

Kod napuštanja školskog prostora djelatnici i učenici trebaju ponijeti svoje stvari.

Škola nije odgovorna za nestanak stvari osoba tijekom njihova boravka u školskom prostoru.

Članak 46.

Djelatnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

Učenici su odgovorni za štetu koju učine na imovini Škole prema općim propisima obveznog prava.

Učenici su odgovorni za štetu koja nastane na njihovom radnom mjestu u vrijeme korištenja radnog mjesta.

**Članak 47.**

Za nanošenje materijalne štete Školi odnosno imovini Škole, imovini učenika, nastavnika ili drugih radnika, učenici za koje se utvrdi da su počinitelji nadoknadit će štetu.

**Članak 48.**

Nakon što primijeti ili sazna da je nanesena određena šteta, razrednik je dužan razgovarati s učenicima i pokušati doznati tko je počinitelj štete.

Ukoliko svi učenici koji su boravili u učionici odnosno prostoru Škole u kojem je nastala šteta tvrde da nisu počinili štetu, razrednici su dužni problem iznijeti pred ravnateljem koji će o tom raspraviti i imenovati Povjerenstvo za utvrđivanje štete.

Odluku o nadoknadi štete će donijeti ravnateljica.

**Članak 49.**

U slučaju da je šteta počinjena u dijelovima Škole koji su zajednički svim učenicima, i ne može se utvrditi tko je počinio štetu, istu će nadoknaditi svi učenici Škole.

Odluku o visini štete donosi ravnateljica na prijedlog Povjerenstva za utvrđivanje štete.

**Članak 50.**

Kod svih slučajeva nastanka štete razrednik je dužan izvijestiti roditelje na roditeljskom sastanku i obavijestiti ih u kojem će se iznosu šteta nadoknaditi.

**VII. KRŠENJE KUĆNOG REDA**

Članak 51.

Postupanje prema odredbama ovoga Pravilnika sastavni je dio radnih obveza djelatnika i učenika Škole.

Članak 52.

Djelatnik koji postupi suprotno odredbama ovoga Pravilnika, odgovoran je za težu povredu radne obveze.

Članak 53.

Učenik koji postupi suprotno odredbama ovoga Pravilnika, odgovoran je prema općim aktima  Škole.

Članak 54.

Osobu koja za vrijeme boravka u Školi krši unutarnji red, dežurni nastavnik ili ravnatelj udaljit će iz prostora Škole.

U vrijeme kada se dio programa izvodi izvan škole, na ponašanja učenika primjenjuju se odredbe ovog kućnog reda kao i odredbe organizacije (tvrtke, servisa, kazališta, kino dvorane , športske dvorane ...) u kojoj se izvodi dio programa.

**VIII. PRIJELAZNE I ZAVRŠNE ODREDBE**

Članak 55.

Ovaj Pravilnik stupa na snagu osmi (8) dan od objavljivanja na oglasnoj ploči Škole.

Članak 56.

Stupanjem na snagu ovog Pravilnika prestaje važiti Pravilnik o kućnom redu od 22. ožujka 2013. godine (KLASA: 602-03/13-01/128, URBROJ: 2198/1-70-13-1).

KLASA: 012-04/16-01/03

URBROJ: 2198-1-16-1

Gračac, 6. travnja 2016. godine

                                                                          PREDSJEDNICA ŠKOLSKOG ODBORA

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Anela Jurin, prof.

Ovaj Pravilnik objavljen je na oglasnoj ploči dana godine\_\_\_\_\_\_\_\_\_\_\_\_\_\_\_\_.

 RAVNATELJICA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ivana Jelinčić Lasić, dipl.psi.